Εισαγωγικά

====Οι εξελίξεις στον τομέα της εκπαιδευτικής τεχνολογίας και η όλο και μεγαλύτερη «εισαγωγή» της στο χώρο της εκπαίδευσης, με όποια μορφή και διαδικασία γίνεται αυτή, βοηθιέται, αλλά συγχρόνως και ανατροφοδοτεί μια όλο και μεγαλύτερη διάθεση του εκπαιδευτικού κόσμου να την ενσωματώσει στην καθημερινή του πρακτική. ==== ====Οι εξελίξεις σε αυτόν τον τομέα, όπως άλλωστε και σε όλους τους τομείς της τεχνολογίας είναι ραγδαίες, κάτι που εκτός από τα αδιαμφισβήτητα οφέλη, έχει και κινδύνους. Ο σοβαρότερος κίνδυνος, κατά την άποψή μας είναι να γίνει η τεχνολογία αυτοσκοπός, το μέσο να μετατραπεί σε αντικείμενο της εκπαίδευσης. ==== ====Όπως είναι φυσικό, όταν ένα καινοτόμο μέσο, με τόσο μεγάλη ελκυστικότητα, λόγω της φιλικότητας στον χρήστη, των μεγάλων δυνατοτήτων και φυσικά των συνεχών νέων διαστάσεων που προσφέρει εισάγεται σε μια, κακά τα ψέματα, «σφιχτή» όσον αφορά τις διαδικασίες, τις στάσεις και τα πλαίσια μέσα στα οποία εργάζεται κοινότητα τίθεται ένα κυρίαρχο ζητούμενο: ==== ====Να γίνει δυνατό, από τη μια η εκπαιδευτική τεχνολογία να μπορέσει να υποστηρίξει στο μέγιστο βαθμό και χωρίς αποκλεισμούς, όλα τα παιδιά στη μαθησιακή τους πορεία και συγχρόνως αυτό να γίνεται με συνέπεια προς τις επιστημονικές αντιλήψεις όσον αφορά τη μάθηση και γενικότερα την αγωγή. ==== ====Είναι λοιπόν πολύ σημαντικό, όταν κάποιος δημιουργεί, αξιολογεί ή / και χρησιμοποιεί ηλεκτρονικά εργαλεία μάθησης, εντάσσοντάς τα στην εκπαιδευτική του πράξη, να έχει πάντα κατά νου, ότι ακόμη και τα πιο απλά, ανάλογα με τον τρόπο που χρησιμοποιούνται, ενσωματώνουν κάποιες αντιλήψεις όσον αφορά τον τρόπο που μαθαίνουν τα παιδιά, αλλά όχι μόνο αυτό. Ακόμη βαθύτερα «εργάζονται» οι κοσμοθεωρίες των δημιουργών των εργαλείων αυτών, όπως είναι αναπόφευκτο όταν έχουμε να κάνουμε με διαδικασίες που αντικείμενο έχουν τον άνθρωπο. ==== ====Σκοπός λοιπόν αυτής της ενότητας είναι να αγγίξουμε με πολύ συνοπτικό τρόπο τα θέματα των θεωριών της μάθησης, σε συνδυασμό με τις επιστημολογικές αντιλήψεις με τις οποίες συνδέονται και με το εκπαιδευτικό υλικό που κρίνεται ότι αντιστοιχεί, περισσότερο ή λιγότερο σε κάποιες από αυτές. ====


